Komisjoni direktiiv 2000/21/EÜ,

25. aprill 2000,

nõukogu direktiivi 67/548/EMÜ artikli 13 lõike 1 viiendas taandes osutatud ühenduse õigusaktide loetelu kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuni 1967. aasta direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta, [1] viimati muudetud Euroopa Parlamendi ja nõukogu direktiiviga 1999/33/EÜ, [2] eriti selle artikli 13 lõiget 1,

ning arvestades järgmist:

(1) Direktiivi 67/548/EMÜ artikli 13 lõike 1 alusel ei kohaldata teatavate ainete suhtes kõnealuse direktiivi artikleid 7, 8, 14 ja 15, mis käsitlevad teavitamist. Artikli 13 lõike 1 viienda taandega jäetakse kohaldamisalast välja ained, mis on mõeldud kasutamiseks üksnes teistes tootesektorites, mille kohta on ühenduses olemas teavitamise või heakskiitmise kord ning mille puhul kehtivad direktiivis 67/548/EMÜ sätestatud nõuetele vastavad andmete esitamise nõuded. Seepärast peab komisjon koostama kõnealust teavitamise või heakskiitmise korda käsitlevate ühenduse õigusaktide loetelu. Loetelu vaadatakse perioodiliselt läbi ja vajaduse korral tehakse selles muudatusi.

(2) Nõukogu 15. juuli 1991. aasta direktiivis 91/414/EMÜ taimekaitsevahendite turuleviimise kohta, [3] viimati muudetud komisjoni direktiiviga 1999/80/EÜ, [4] on sätestatud, et kõnealuste toodete turuleviimine kiidetakse heaks üksnes juhul, kui nende toimeained on loetletud kõnealuse direktiivi I lisas. Komisjoni 29. oktoobri 1993. aasta direktiiv 93/90/EMÜ nõukogu direktiivi 67/548/EMÜ artikli 13 lõike 1 viiendas taandes osutatud ainete loetelu kohta [5] hõlmab ainult toimeaineid, mis tuleb loetleda turuleviimist käsitleva direktiivi 91/414/EMÜ I lisas. Tuleb hõlmata ka muudel eesmärkidel, sealhulgas direktiivi 91/414/EMÜ artikli 22 kohaselt uurimis- ja arendustegevuse eesmärgil heaks kiidetud toimeaineid, et nende heakskiitmise kord oleks reguleeritud üksnes direktiiviga 91/414/EMÜ.

(3) Ained, mida kasutatakse üksnes biotsiidide toimeainetena kooskõlas Euroopa Parlamendi ja nõukogu 16. veebruari 1998. aasta direktiiviga 98/8/EÜ biotsiidide turuleviimise kohta, [6] kuuluvad direktiivi 67/548/EMÜ artikli 13 lõike 1 kohaldamisalasse ning seepärast tuleks ka need ained, sealhulgas juhul, kui neid kasutatakse uurimis- ja arendustegevuse eesmärgil, kohaldamisalast välja jätta, et nende heakskiitmise kord oleks reguleeritud üksnes direktiiviga 98/8/EÜ.

(4) Direktiiv 93/90/EMÜ tuleks kehtetuks tunnistada.

(5) Käesoleva direktiivi sätted on kooskõlas ohtlike ainete ja valmististe kaubanduses tehniliste tõkete kõrvaldamist käsitlevate direktiivide tehnika arengule kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Käesoleva direktiivi lisas on esitatud loetelu ühenduse õigusaktidest, mis käsitlevad tootesektoreid, mille kohta on ühenduses olemas teavitamise või heakskiitmise kord ning mille puhul kehtivad loetelus kindlaks määratud ainekategooriate osas direktiivis 67/548/EMÜ sätestatud nõuetele vastavad andmete esitamise nõuded.

Artikkel 2

Direktiiv 93/90/EMÜ tunnistatakse kehtetuks.

Artikkel 3

1. Liikmesriigid võtavad vastu ja avaldavad käesoleva direktiivi täitmiseks vajalikud sätted 1. aprilliks 2001 ning teatavad sellest viivitamata komisjonile.

2. Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv on adresseeritud liikmesriikidele.

Brüssel, 25. aprill 2000

Komisjoni nimel

komisjoni liige

Margot Wallström

[1] EÜT 196, 16.8.1967, lk 1.

[2] EÜT L 199, 30.7.1999, lk 57.

[3] EÜT L 230, 19.8.1991, lk 1.

[4] EÜT L 210, 10.8.1999, lk 13.

[5] EÜT L 277, 10.11.1993, lk 33.

[6] EÜT L 123, 24.4.1998, lk 1.

--------------------------------------------------

LISA

Ühenduse õigusaktid, mis käsitlevad tootesektoreid, mille kohta on ühenduses olemas teavitamise või heakskiitmise kord ning mille puhul kehtivad kindlaksmääratud ainekategooriate osas direktiivi 67/548/EMÜ artiklites 7, 8, 14 ja 15 sätestatud nõuetele vastavad andmete esitamise nõuded

1. Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta.

2. Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta.

Ainete puhul, mida kasutatakse üksnes taimekaitsevahendite ja/või biotsiidide toimeainena.

--------------------------------------------------